
FIGYELEMFELHÍVÓ VIZUÁLIS INGEREK JELENTŐSÉGÉNEK VIZSGÁLATA A SEBÉSZI BEMOSAKODÁS ELSAJÁTÍTÁSA SORÁN ORVOSTANHALLGATÓK KÖRÉBEN

BEVEZETÉS: Az orvosi beavatkozások felelősségteljes kivitelezését segítheti a hibák,
szövődmények fotók formájában történő bemutatása is. Különösen fontos ez a sebészi
bemosakodás vonatkozásában az orvostanhallgatók műtéttani oktatása során. Feltételeztük,
hogy a hallgatók sebészi bemosakodásának fegyelme és hatékonysága javulhat a
bemosakodó helyiségben elhelyezett, elfertőződött szövődményes sebekről készült fotók
hatására.
MÓDSZEREK: A vizsgálatban 121 orvostanhallgató vett részt a "Műtéttani alapismeretek"
tantárgy gyakorlatai során, a 2023/2024. tanév II. félévében. A bemosakodás utolsó fázisát
fluoreszceint tartalmazó bemosakodószerrel végezték, majd Hand-in-Scan készülékkel
(HandInScan Zrt.) ellenőriztük a bemosakodás hatékonyságát. Az elemzéseket hat csoport
esetében, négy-négy alkalommal végeztük, vizsgálva a hibák helyét és arányát a kéz
összterületéhez képest. Az eredmény alapján a hallgatókat három kategóriába soroltuk:
gyengén, közepesen és jól teljesítők. A 2. és 3. mérés során három csoport esetében (n=63)
fertőzött sebekről készült fotókat helyeztünk el a bemosakodó helyiségben. Az utolsó mérés
alkalmával a vizuális ingerrel érintett csoportok tagjai kérdőívet is kitöltöttek, amelyben a
képek hatását és az egyéni motivációjukat értékelték.
EREDMÉNYEK: A 2. és a 3. mérést összehasonlítva a „jól teljesítők” száma szignifikánsan
nőtt 24 főről 42 főre, a hibaszázalék szignifikánsan csökkent (11,98±5,12% vs.
4,77±3,06%) a vizuális ingerrel érintett csoportoknál. A kérdőívet kitöltő 63 hallgató
60,3%-a motiválónak találta a képeket, 34,9%-ra nem volt hatással, míg 4,8% zavarónak,
figyelemelterelőnek ítélte meg. A résztvevők 100%-a egybehangzóan kiemelte a
kézhigiéné fontosságát a fertőzések megelőzése, valamint az orvos és a beteg védelme
szempontjából. Az azonnali visszajelzés, a hibás területek láthatóvá tétele ösztönző hatással
bírt. A hatékonyság növelése érdekében a résztvevők 44,4%-a a Hand-in-Scan gyakoribb
alkalmazását, 36,5%-a további vizuális eszközök használatát javasolta.
KÖVETKEZTETÉS: Az elfertőződött sebekről készült fotók használata hatékonyan
segítette a bemosakodás oktatását, javította a technikai végrehajtást és erősítette a
motivációt. Az egyéni különbségek ellenére a módszer alkalmazása hozzájárulhat a
nozokomiális fertőzések megelőzéséhez és a betegbiztonság növeléséhez. A jó
tapasztalatokon alapulva a módszer a 2024/2025. tanév I. félévétől bevezetésre került a
„Műtéttani alapismeretek” tárgy gyakorlatain.



